google/wiki40b huggingface dataset:
Byen som kunne ofres

Byen som kunne ofres er en norsk dokumentarfilm fra 2010 av Ola Flyum og David Hebditch produsert av Fenris Film, NRK med flere. Filmen er på 58 minutter og ble vist på NRK Brennpunkt 26. april 2011.
Filmen om folkemordet i Srebrenica omtales av regissøren Ola Flyum på følgende måte i Dagsavisen 26. april 2011: «Mange tenker på Srebrenica som et nytt Holocaust i Europa, der 8.000 ble henrettet. I realiteten var dette en del av omfattende krigshandlinger. Vi viser hvordan Mladic handler som general som skal ta kontroll over et område. Byen er forlatt, omkring 15.000 menn er stukket av, på vei gjennom serbisk område til muslimske linjer. Ingen vet hvor mange av dem som er bevæpnet. For oss framstår dette som en ekstremt kaotisk situasjon, ikke som en planlagt etnisk rensing». 
Programmet ble møtt med kritikk fra journalisthold, Den norske Helsingforskomité og Bosnia-Hercegovinas utenriksminister. Den norske Helsingforskomité klaget filmen inn for Pressens faglige utvalg (PFU). NRK og Fenris Film fikk omfattende kritikk etter at PFU behandlet saken på sitt møte på Lillehammer den 20. oktober 2011 og fant at filmen bryter punkt 3.2 om kildebruk i Vær Varsom-plakaten. PFU konkluderte at «Etter utvalgets mening underslår, overser eller utelater filmen noen basale kjensgjerninger som hører med i enhver fortelling om krigen i Bosnia. Særlig finner utvalget det presseetisk uakseptabelt at programmet ikke nevner dommene ved krigsforbryterdomstolene i Haag, ICJ og ICTY. Rettsprosessene har etter gjennomgang av et omfattende bevismateriale slått fast at det eksisterte en plan om å rense landet for ikke-serbere, en plan som, som ifølge domstolene kulminerte med massakrene i Srebrenica, et av de kanskje best dokumentere folkemord i historien, med mer enn 8000 drepte. Flere kontroversielle kilder står fram i programmet uten at deres påstander veies opp mot konklusjoner fra rettsprosessene som disse kildene i praksis argumenterer imot.»
Albersdorf

Geografi

Det er mange gravhauger fra neolittisk tid og bronsealderen i området, og disse ligger i sentrum av Ditmarsken, et skogslandskap med mange små åser. Albersdorf er i dag, i likhet med byen Büsum, et populært spa-sted, kjent for sine rene og friske luft. Derfor er Albersdorf et populært reisemål i hjertet av Ditmarsken.

Økonomi

Den største arbeidsgiveren i Albersdorf var Bundeswehr, med flere enn 780 arbeidsplasser, frem til den ble lagt ned i november 2007.

Kultur

Det arkeologisk-økologiske senteret prøver å gjenskape kulturlandskapet fra neolittisk tid, fra godt og vel 5000 år siden. Senteret har vel 40 000 m² til rådighet, og målet er å gjenskape en gård fra tidsperioden i størrelse 1:1. I 1999 åpnet senteret en steinalderboplass der besøkende kan se hvilke teknikker som ble brukt på den tiden. I sentrum av byen finner man blant annet en spa-park med en friluftscene med plass til 2000 personer.
I Albersdorf kan man finne den eldste folkehøyskolen som fortsatt er i drift på tysk jord. Den ble åpnet da Holstein var dansk territorium. Folkehøyskoler i resten av Tyskland ble først introdusert i 1919 under dannelsen av Weimar-republikken.
I mer enn hundre år har Albersdorf feiret Pfingstvolkfest (pinsefest), en tradisjon som trekker flere tusen personer hvert år.
Krigskorset (Tsjekkoslovakia)

Krigskorset (tsjekkisk: Československý válečný kříž) var en militær dekorasjon i det forhenværende Tsjekkoslovakia. Medaljen ble utdelt både under første og andre verdenskrig.
Det er to versjoner av medaljen, vanligvis omtalt som Det tsjekkoslovakiske krigskorset 1918 og Det tsjekkoslovakiske krigskorset 1939-1945.

Det tsjekkoslovakiske krigskorset 1918

Den første utgaven av Det tsjekkoslovakiske krigskorset ble innstiftet 7. november 1918 av den tsjekkiske interimsregjeringen i Paris. Utmerkelsen ble tildelt tsjekkiske avdelinger som hadde utmerket seg i kamp og enkeltpersoner som hadde utvist personlig mot i møte med fienden. Utmerkelsen ble også tildelt utlendinger, først og fremst tyskere og østerrikere, som deltok på tsjekkoslovakisk side. Det tsjekkoslovakiske krigskorset ble også tildelt sivile som bidro til Tsjekkoslovakias frigjøring. Tildelings skjedde ved krigsministeriet.
Det tsjekkoslovakiske krigskorset av 1918 er utformet som fire sammenhengende medaljonger. Medaljongene bære heraldiske motiver for landskapene som til sammen utgjorde det nye, selvstendige Tsjekkoslovakia. Baksiden hadde lindeblad og bosktavene «ČS» i midten. Medaljen var opphengt i et rødt bånd med smale hvite striper. Den franske skulptøren Antoine Bourdelle sto for utformingen av medaljen.

Det tsjekkoslovakiske krigskorset 1939–1945

Den andre utgaven av Det tsjekkoslovakiske krigskorset ble innstiftet av Tsjekkoslovakias regjering 20. desember 1940. Medaljen belønnet innsats for Tsjekkoslovakias forsvar mot okkupasjonsmakten, både innenfor og utenfor landet. Medaljen kunne også tildeles allierte. Medaljen ble tildelt av presidenten, forsvarsministeren eller forsvarssjefen etter bemyndigelse fra presidenten.
Det tsjekkoslovakiske krigskorset 1939–1945 var utført i bronse. Det var utformet som et kors med utvidete korsender. I midten av korset var Tsjekkoslovakias riksvåpen plassert. Bak korset befant det seg korslagte sverd. Baksiden var prydet av våpenmerket for Böhmen, plassert i midten, og våpenmerkene for Slovakia, Mähren, Schlesien og Karpato-Ukraina plassert på korsarmene. Dersom samme person gjorde seg fortjent til medaljen flere ganger, ble dette markert ved en gren av lindeblad på båndet. Båndet besto av striper i rødt, hvitt og blått striper, fargene fra Tsjekkoslovakias flagg.
Gemeinde (Tyskland)

Gemeinde (flertall: Gemeinden) er betegnelsen på den minste administrative enheten i Tyskland.
Gemeindene er territorialt definerte enheter i det politiske system, og er hjemlet i den tyske grunnloven (Grundgesetz) En gemeinde kan etter grunnloven ikke gå konkurs.
En gemeinde har bestemmende myndighet over sitt område, og har juridiske rettigheter og plikter. Disse rettigheter og plikter innskrenkes av delstatens og den føderale statens rettsregler.
Flere gemeinder bidrar tilsammen til en Kreis eller en Landkreis, som er neste administrative enhet. Til denne regelen hører flere unntak. Noen mindre gemeinder uten egen forvaltning er slått sammen i et forbund som i sin tur tilhører en Kreis. Andre gemeinder, vanligvis byer, tilhører ingen Kreis, men kalles da ofte for kretsfri by.
Jørgen + Anne = sant (film)

Handling

Anne Lunde går i 5. klasse og forelsker seg hodestups i den nye gutten i klassen, Jørgen Ruge. Anne har selv har vært mest opptatt av å slå guttene i håndbak eller løpe fra dem. Men når skolens peneste jente Ellen også forelsker seg i den nye innflytteren, tilspisser situasjonen seg. I motsetning til Anne har Ellen verdens lengste, vakreste hestehale, alltid pene, rene klær og jobb som skuespiller i en reklamefilm på TV. Men Anne har bestemt seg. Oddsen er kanskje ikke på hennes side, men Jørgen Ruge skal bli hennes kjæreste. Selv om noen voksne ikke tror man kan bli ordentlig forelsket når man bare går i femte klasse, så vet Anne bedre… for det kan man!

Mottakelse

Filmen fikk gjennomgående terningkast 5 av filmanmelderne i media: Dagsavisen,  Adressa, Dagbladet, NRK P3, FilmMagasinet, VG, Natt&Dag, Side2, Stavanger Aftenblad og Aftenposten.
Den hadde et samlet besøkstall på norske kinoer på 165 872.
Frøydis Armand

Teater

Frøydis Armand debuterte ved Nationaltheatret som Regine i Gengangere i 1972. Hun har siden vært ansatt ved teatret og spilt et femtitalls roller, blant andre Lucy Brown i Tolvskillingsoperaen, Desdemona i Othello, Mary Cavan Tyrone i Lang dags ferd mot natt, Den eldre kvinna i Dødsvariasjoner, den kvinnelige hovedrollen i Kirsebærhaven, fortelleren i Nattergalen og moren i Blodbryllup. På Torshovteatret har hun blant annet spilt Marie i Woyzeck.
Hun har tolket flere Ibsen-roller, som Bolette i Fruen fra havet, Hedda i Hedda Gabler, Nora og fru Linde i Et dukkehjem, Hjørdis i Hærmennene på Helgeland, Gina Ekdal i Vildanden, Rottejomfruen i Lille Eyolf, Madame Helseth i Rosmersholm og Gunhild Borkman i John Gabriel Borkman.

Dukketeater

Armand har også vært dukkespiller. I 1968 medvirket hun i oppsetningen av Mikko Matti og vennene hans, som Julian Strøm og Birgit Strøm var ansvarlige for. På scenen medvirket også Kjell Kjær og Elisabeth Strøm Henriksen.

Film og fjernsyn

Armand har spilt i en rekke filmer, blant andre Hustruer I, II og III. Hun har hatt en gjesterolle i komiserien Mot i brøstet og spilt i mini-TV-serien Berlinerpoplene. I 2009 gjorde hun sitt inntog i Hotel Cæsar i rollen som Dagny Dallimore.

Priser og utmerkelser

Frøydis Armand er hedret med Gösta Ekmans minnespris og Per Aabels ærespris.
Panamerikanske leker 1963

Panamerikanske leker 1963 var de fjerde Panamerikanske leker, de ble arrangert i São Paulo i Brasil i perioden 20. april til 5. mai 1963. Det var  1 665 utøvere fra tjueto nasjoner som deltok i tjueto sporter. USA ble beste nasjon med 106 gullmedaljer foran Brasil med fjorten.
Seeding til VM i fotball 2010

Trekningen til fotball-VM 2010 fant sted kl. 19:00 lokal tid (UTC+2) den 4. desember 2009 i Cape Town, Sør-Afrika. I forberedelsene til trekningen ble de kvalifiserte lagene seedet og organisert i potter.
Politikk i Frøya

Historie

Fra 1837 var Frøya en del av Hitra formannskapsdistrikt. Frøya skilt ut som egen kommune med 3 949 innbyggere 1. januar 1877. 
1. januar 1906 ble kommunen delt i Sør- og Nord-Frøya kommuner med henholdsvis 2 091 og 3 972 innbyggere. På 1930-tallet ble det vurdert å skille ut Sula, Mausund og Froan som egen kommune fra Nord-Frøya og en brukte de lange avstandene som argument for planen som ikke møtte velvilje i Kommunaldepartementet. 1. januar 1964 ble de to Frøya-kommunene igjen slått sammen. I sør var det da 2 208 innbyggere, i nord 4 348 slik at den nye storkommunen fikk et innbyggertall på totalt 6 556 ved opprettelsen.
MS «Viking Sea»

Fasiliteter

«Viking Sea» har lugarer for passasjerer, tre svømmebassenger, spa, treningssenter, to restauranter og en kafé, salonger, en vinterhage, en terrasse, et sportsdekk, teater og barer, og butikker.
Macrophilharmostes

Utseende

En middelsstor (ca. 5 millimeter), bred, hvelvet, litt matt, svart bille. De kan rulle seg sammen til en kule, der de brede leggene på mellom- og bakbeina dekker undersiden. Oversiden er fint punktert. Arten kan skilles fra mange andre Ceratocanthinae på at den har en bredere kroppsform.

Levevis

Billene har blitt funnet mellom løvstrø i skog, mellom termitter og også på savanner. De fleste av artene kan fly.

Utbredelse

Arten lever på Papua Ny-Guinea.
Mobile Air Control Centre

Mobile Air Control Centre (MACC) er det danske Flyvevåbnets mobile luftovervåkningsavdeling. Avdelingen er mobil og kan oppstilles overalt i verden for å kartlegge luftbildet og lede både militær og sivil flytrafikk.
Avdelingen har til sin rådighet to langtrekkende AN/TPS-77 radarer samt et antall mindre RAC-3D radarer. Disse sensorene er koblet opp til et mobilt hovedkvarter, som er utviklet for å utføre samme rolle som Control and Reporting Centre Karup overalt hvor det blir innsatt.
I 2012 ble det besluttet å deployere avdelingen til Afghanistan. Der skulle den fungere som avlastning for de alliertes Airborne Warning and Control System, hvis plattform kun kan oppholde seg i operasjonsområdet i en kortere periode. MACC kan derimot operere døgnet rundt i lengre perioder.
Alfred Ploetz

Bakgrunn, studier

Alfred Ploetz vokste opp og fikk sin skolegang i Breslau. På denne tid begynte hans vennskap med Carl Hauptmann, bror til forfatteren Gerhart Hauptmann. I 1879 grunnla han et hemmelig rasistisk selskap. I Gerhart Hauptmanns drama «Vor Sonnenaufgang», som ble førstegangsoppført  20. oktober 1889 i Berlin, er nøkkelpersonen - journalisten Loth - basert på Ploetz.
Etter skolegangen studerte Ploetz først politisk økonomi i Breslau. Ger gikk hann inn i «Freie wissenschaftliche Vereinigung». Blant hans venner var, foruten broren, hans gamle skolekamerat Ferdinand Simon (senere svigersønn til August Bebel), brødrene Carl og Gerhart Hauptmann, Heinrich Laux og Charles Proteus Steinmetz. Denne kretsen leste med stor entusiasme Ernst Haeckels og Charles Darwins verker. Carl Hauptmann studerte under Ernst Haeckel, og Gerhart Hauptmann og Ploetz hørte noen av hans forelesninger. Gruppen voksteog utviklet en tanke om å etablere en koloni på en stillehavsøy. og etablerte seg som et «stillehavssamfunn». De planla et «vennlig og sosialistisk samgunn, kanskje også på pan-germansk basis».
Som følge av forfølgelsen av sosialistisk-orienterte personer i pakt med Otto von Bismarcks anti-sosialistiske lover (1878–1890), flyktet Ploetz i 1883 til Zürich i sveits, der hahn fortsatte å studere politisk økonomi med Julius Platter (1844–1923).
Etter et halvt år i USA vendte Ploetz tilbake til Zürich og begynte på medisinstudiet. I 1886 forelsket han seg i medstudenten Agnes Bluhm til tross for sitt forhold til Pauline Rüdin. De bestemtet seg for å gifte seg. Ploetz var også opptatt av en amerikaner ved navn Mary Sherwood som styderte hypnotisme. I 1890 Ploetz ble medicine doctor og giftet seg så med sin tidligere kjærested Pauline. Bluhm opprettholdt likevel tett kontakt med Ploetz resten av libet, og de hadde sammenfallende syn på raserenhet og eugenikkens fortrinn. Ploetz og hans kone bodde i USA i fire år, og ble skilt i 1898. Ploetz giftet seg senere med Anita Nordenholz. Dette ekteskapet fødte tre barn.

Rasehygiene

Han startet Det tyske selskap for rasehygiene og deltok i 1904 i opprettelsen og utgivelsen av tidsskriftet Archive für Rassen und Gesellschafts-Biologie einschliesslich Rassen und Gesellschafts-Hygiene. Han virket i München og samarbeidet med blant andre Wilhelm Schallmayer og Max von Gruber. Han foreslo at leger skulle kunne bestemme om nyfødte spedbarn skulle få leve eller dø. Barn som ikke skulle få leve, skulle avlives med en dose morfin, og friske foreldre oppmuntres med at de kunne jo enkelt få nye barn.
Et brev datert den 30. januar 1936, skrevet av de to norske stortingspolitikerne Erling Bjørnson (Bondepartiet) och Alf Mjøen (Radikale folkeparti), foreslo at han burde tildeles Nobels fredspris for sin innsats innen «befolkningsbiologien».
Hans yrkesgjerning er beskrevet i Werner Doelekes bok Alfred Ploetz (1860–1940), Sozialdarwinist und Gesellschaftsbiologe. utgitt 1975.
Alstenfjorden

Alstenfjorden er en fjord i Alstahaug, Herøy og Dønna kommuner i Nordland. Fjorden strekker seg på nordsiden av øya Alsta 11 kilometer nordøstover til Ulvangen, som fortsetter nordover, og Sandnessjøen som ligger på sørsiden av fjorden. Fjellene Sju søstre ligger også på sørsiden av fjorden.
Fjorden starter ved Svinøya nordøst for Alterfjorden og Alstahaugfjorden. I vest grenser fjorden til Nord-Herøy og på nordsiden ligger øyene Hjartøya, Tranøya, Ormsøya, Kosøya, Æsøya og Lauvøya. 
Fv143 går langs deler av sørsiden av fjorden.
Kitamiobservatoriet

Kitamiobservatoriet er et astronomisk observatorium i Kitami på Hokkaido, Japan. Dets observasjonskode er 400.
Amatørastronomene Atsushi Takahashi og Kazuo Watanabe oppdaget svært mange asteroider der. Per 2012 har 680 oppdagelser blitt gjort ved Kitami.
Chrysophana

Utseende

Nokså små (6 - 10 millimeter), avlange, metallisk fargede (grønnlig og/eller purpuraktig) praktbiller. Antennene er tynne, omtrent så lange som hode + pronotum.

Levevis

De voksne billene besøker gjerne blomster.

Utbredelse

Slekten er utbredt i Nord-Amerika.
Vektløfting under Asialekene 1951

Vektløfting undere Asialekene 1951. Vekløftkonkurransen ble avviklet i perioden 5. til 8. mars 1951 i New Delhi i India. Det var sju vektklasser, Iran ble beste nasjon, de vant alle sju gullmedaljene.
Mesterfinalen i fotball for menn 2018

Mesterfinalen i fotball for menn 2018 ble avholdt 26. april 2018 på Åråsen stadion i Lillestrøm. Den andre mesterfinalen ble spilt mellom regjerende seriemester Rosenborg og norgesmester Lillestrøm.
Orlando furioso (Vivaldi, 1714)

Forfatterskapet

Federico Maria Sardelli, ifølge studier av Reinhard Strohm, argumenterer for at Orlando RV 819 var helt nykomponert av Vivaldi, noe som startet med originalen, Ristoris opera, som Vivaldi selv allerede hadde forandret under tallrike fremføringer i 1713-sesongen. Han tildelte derfor katalognummeret RV 819. En antagelse er at Vivaldi unngikk å sette sitt eget navn på opera har selv nylig tatt over ledelsen for Teatro San Angelo. Mens andre anser at mesteparten av operaen er en kopi av Ristori er tapte verk.

Operaen

Til forskjell fra Orlando furioso (RV 728) fra 1727, hvor rollen til Orlando er sunget av en mezzo eller kastrat, er den i operaen fra 1714 sunget av en baryton. Den tredje akten er forsvunnet og resten av instrumenteringen   (tydeligvis brukt i forestillinger av komponisten) er ufullstendig. To arier er tapt, sju arier er ufullstendig (bare bassdelen er bevart) og tre arier er identiske med bevarte arier i RV 727 og RV 729.

Innspilling

Det franske platemerket Naïve, som allerede hadde spilt inn den mer berømte Orlando furioso og Orlando finto pazzo for sin Vivaldi-utgave, utga innspilling av premieren ved Festival de Beaune fra 20. juli 2012, der Sardelli dirigerte Modo Antiquo og blant annet sangere som Riccardo Novaro som Orlando, Gaëlle Arquez som Angelica, Romina Basso som Alcina og Teodora Gheorghiu som Bradamante. Gitt den dårlige tilstanden til manuskriptet, måtte Sardelli rekonstruere eller komponere ex novo de sju ufullstendige ariene, i en vivaldisk stil.
On Top of Old Smoky

Anvendelse i populærkulturen

Sangen er ofte parodiert, noen ganger med voldelig tekst. Et eksempel begynner med «On top of Old Smoky/All covered in blood/I found my true lover/Face down in the mud».
Lærerne er ofte anvendt som mål for barna i sangen («On top of old Smoky/All covered in sand/I shot my poor teacher/With a pink rubber band»).
En velkjent parodiversjon, «On Top of Old Spaghetti», som ble en slager med Tom Glazer i 1963, handler om tapet av en kjøttbolle «when somebody sneezed» (da noen nøs). Parodien ble selv parodiert av diskjockeyen Dick Biondi som «On Top of Old Pizza».
I sin «Schticks in One and a Half Dozen of the Other»-medley oppfant Allan Sherman denne teksten, som hinter mot én av de mer vovede versjonene: «On Top of Old Smokey/All covered with hair/Oh course, i'm referring/To Smokey the Bear».
Countrysangeren Kenny Rogers anvender noen ganger den første delen av «On Top of Old Smoky» som vits på sine konserter. Åpningstaktene  til «Lucille» spilles, mens Rogers sier noe slikt som «None of you know what song this is» («Ingen av dere vet hvilken sang dette er») og publikum svarer med «Yes we know» («Jo, det vet vi»). Rogers begynner så å synge «On Top of old Smoky».
Den svenske humoristen Povel Ramel skrev og spilte inn en svensk versjon på plate: «Högt uppe på berget, jag har till en vän, förlorat en femma, jag lär nog aldrig få den igen».
Singlen We're Coming To Your Home fra 1959 med The Three Stooges ble sunget til «On Top of Old Smokey»s melodi.
Det alternative countrybandet The Gourds baserte seg på «On Top of Old Smokey»s tekst i sangen «I'm Troubled» på deres utgivelse «Gogitchyershinebox» fra 1998, men likheten med originalen var ikke påfallende.
På Sesame Street-albumet Bert & Ernie Sing-Along gjør Gover en versjon, hvor den andre linjen er «All covered with dirt». Så fortsetter han med å fortelle at han mistet forskjellige klær og personlige ting, innbefattet veien hjem. Han finner deretter veien hjem og påtreffer moren med alt som han trodde han hadde mistet.
Torbjørnsbu gruver

Torbjørnsbu gruver er en nedlagt jerngruve ved Langsævannet i Arendal og en del av det såkalte Arendalsfeltet.

Historie

I 1574 fikk lensherre Erik Munk tillatelse av kong Frederik II til å opprette ei jernhytte i Nedenes len. Tidligere ble det laget jern av myrmalm, men nå startet så smått utnyttelsen av de svære forekomstene av jernmalm i distriktet. Barbu jernverk startet opp. Verket lå i Barbudalen, ved elva fra Langsævannet, og det ble opprettet gruver ganske nær smeltehytta, både i Steinsås og Torbjørnsbu. Dette er den første kjente jernverksdrift i Aust-Agder, og også det første eksemplet på gruvedrift.
Omkring 1660 ble verket nedlagt – visstnok på grunn av ujevn vannføring i Barbuelva, og deler av det ble flyttet til Båseland i Holt. Verket ble flyttet enda en gang og ble da hetende Næs Verk. Gruvedriften fortsatte imidlertid i området ved Langsæ gård, og malm fra gruvene her ble fraktet til jernverk også i fjernere områder enn Nedenes. Blant annet gikk det malm fra Solborg gruver til Bærums Verk, og på slutten av 1600-tallet fikk Fritzøe Verk i Larvik hånd om noen av de beste gruvene i distriktet.
I tillegg til Næs Verk var både Egelands jernverk i Gjerstad, Frolands verk og Moss Jernverk avhengige av malm fra Arendalsdistriktet.
Rundt 1860–1870 ble de fleste norsk jernverk nedlagt, og gruvedriften avtok markert. Men Næs fortsatte masovnsproduksjon helt fram til 1909, og overtok en del av gruvene fra andre verk. Ved gruvene på Klodeborg og Bråstad var det drift fram til 1975, som ble det endelige punktum for 400 års jerngruvehistorie i Aust-Agder.
Langsæ gård og Aust-Agder kulturhistoriske senter ligger midt i dette første norske jerngruvemiljøet. I gangavstand fra AAks ligger både Steinsås gruve og de godt bevarte Torbjørnsbu gruver. Der ble store deler av malmen brutt ved hjelp av fyrsetting, en teknikk som gir gruvegangene en lett gjenkjennelig profil.

Kunst

Bomuldsfabriken Kunsthall (som ligger inntil gruvene) ble tildelt bevilling av Arendal kommune og økonomiske midler av Norsk kulturråd til utvikling av nytt uteområde ved Torbjørnsbu gruver i 2011. Kunsthallen ønsker å tilrettelegge for bruk av gruveområdet til kunstprosjekter. Første kunstprosjekt er en gangvei gjennom gruvene. Denne er skissert av Sami Rintala, Dagur Eggertsson og Vibeke Jenssen ved Rintala Eggertsson Arkitekter.
Zhejiang Taizhou kullkraftverk

(Zhejiang) Taizhou kullkraftverk er et kullkraftverk i provinsen Zhejiang, i det østlige Kina. Det har en installert produksjonskapasitet på 1 350 MW. Operatør er Zhejiang Provincial Energy Group Co Ltd.
Volumetrisk varmekapasitet

Volumetrisk varmekapasitet (engelsk: Volumetric heat capacity VHC), også kalt volumspesifikk varmekapasitet, beskriver evnen et gitt volum av en substans har til å lagre indre energi mens det undergår en gitt temperaturendring, men uten å undergå en faseendring. Det er forskjellig fra spesifikk varmekapasitet ved at volumetrisk varmekapasitet avhenger av volumet av materialet, mens den spesifikke varmen er basert på materialets masse. Hvis en spesifikk varmeverdi er gitt, kan man konvertere dette til volumetrisk varmekapasitet ved å multiplisere den spesifikke varmen med tettheten til substansen.